CELEX: E2017J0309(01)
Language: et
Date: 2016-12-12 00:00:00
Title: Kohtu otsus rakenduse „e-EFTACourt“ kaudu menetlusdokumentide esitamise ja kättetoimetamise kohta

9.3.2017   
            
            
               ET
            
            
               Euroopa Liidu Teataja
            
            
               C 73/18
            
         KOHTU OTSUS
   rakenduse „e-EFTACourt“ kaudu menetlusdokumentide esitamise ja kättetoimetamise kohta
   (2017/C 73/09)
   EFTA KOHUS,
   võttes arvesse kohtu kodukorda, eriti selle artikli 32 lõike 5 teist lõiku,
   ning arvestades järgmist:
   […] kohus võib otsusega kindlaks määrata, millistel tingimustel võib kohtukantseleile elektrooniliselt edastatud menetlusdokumenti pidada dokumendi originaaliks. […],
   ON TEINUD JÄRGMISE OTSUSE:
   Artikkel 1
   Veebirakenduse „e-EFTACourt“ abil on võimalik menetlusdokumente käesolevas otsuses ettenähtud tingimustel elektrooniliselt esitada ja kätte toimetada.
   Artikkel 2
   Rakenduse kasutamiseks on vaja isiklikku kasutajatunnust ja parooli.
   Artikkel 3
   Rakenduse „e-EFTACourt“ kaudu esitatud menetlusdokumenti loetakse kodukorra artikli 32 lõike 1 esimese lõigu tähenduses menetlusdokumendi originaaliks, kui selle esitamiseks on kasutatud esindaja kasutajatunnust ja parooli. Selline identifitseerimine kehtib asjaomase dokumendi allkirjana.
   Artikkel 4
   Rakenduse „e-EFTACourt“ kaudu esitatud menetlusdokumendile tuleb lisada selles märgitud lisad ja nende nimekiri.
   Rakenduse „e-EFTACourt“ kaudu esitatud menetlusdokumendi ja selle võimalike lisade tõestatud ärakirju ei ole vaja esitada.
   Artikkel 5
   Menetlusdokumendi esitamise ajaks kodukorra artikli 32 lõike 2 tähenduses loetakse aega, mil esindaja kinnitab selle menetlusdokumendi esitamise.
   Kellaajaks loetakse Luksemburgi Suurhertsogiriigi kellaaega.
   Artikkel 6
   Menetlusdokumendid, sealhulgas kohtuotsused ja -määrused toimetatakse poolte esindajatele kätte rakenduse „e-EFTACourt“ kaudu, kui nad on sellise kättetoimetamise viisiga sõnaselgelt nõustunud või kui nad on sellise kättetoimetamise viisiga nõustunud teatava kohtuasja raames, esitades menetlusdokumendi rakenduse „e-EFTACourt“ kaudu.
   Menetlusdokumendid toimetatakse rakenduse „e-EFTACourt“ kaudu kätte ka Euroopa Majanduspiirkonna lepingu osalisriikidele, EFTA järelevalveasutusele ning liidu institutsioonidele, organitele või asutustele, kes on sellise kättetoimetamise viisiga nõustunud.
   Artikkel 7
   Artiklis 6 osutatud kättetoimetatud menetlusdokumentide adressaatidele teatatakse e-posti teel kõikidest rakenduse „e-EFTACourt“ kaudu kätte toimetatud menetlusdokumentidest.
   Menetlusdokument loetakse kättetoimetatuks hetkel, mil adressaat (esindaja või tema assistent) taotleb sellega tutvumist. Tutvumistaotluse puudumisel loetakse menetlusdokument kättetoimetatuks seitsmenda päeva möödumisel e-posti teel teate saatmisele järgnevast päevast.
   Kui poolel on mitu esindajat või advokaati, võetakse tähtaegade arvutamisel arvesse esimese tutvumistaotluse esitamise aega.
   Kellaajaks loetakse Luksemburgi Suurhertsogiriigi kellaaega.
   Artikkel 8
   Kohtusekretär kehtestab rakenduse „e-EFTACourt“ kasutustingimused ja tagab, et nendest kinni peetakse. Rakenduse „e-EFTACourt“ kasutamine neid tingimusi rikkudes võib kaasa tuua asjaomase kasutajakonto deaktiveerimise.
   EFTA kohus võtab kõik vajalikud meetmed rakenduse „e-EFTACourt“ kuritarvitamise ja väärkasutuse vältimiseks.
   Kasutajale teatatakse e-posti teel kõikidest käesoleva artikli alusel võetud meetmetest, mis takistavad tema konto kasutamist.
   Artikkel 9
   Käesolev otsus jõustub päeval pärast selle avaldamist Euroopa Liidu Teataja EMP osas ja EMP kaasandes.
   
      Luxembourg, 12. detsember 2016